ORDE do 24 de outubro de 2008 pola que se modifica a Orde do 3 de xuño de 2008 pola que se actualiza a oferta modular polo réxime de persoas adultas, en modalidade presencial, de ciclos formativos de formación profesional en centros públicos da Comunidade Autónoma de Galicia para o curso 2008-2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 13/11/2008

A Lei orgánica 2/2006, do 3 de maio, de educación, establece no seu artigo 39.2 que a formación profesional no sistema educativo ten por finalidade preparar o alumnado para a actividade nun campo profesional e facilitar a súa adaptación ás modificacións laborais que se poden producir ao longo da súa vida.
A Lei orgánica 5/2002, do 19 de xuño, das cualificacións e da formación profesional, ten por obxecto a ordenación dun sistema integral de formación profesional, cualificación e acreditación que responda con eficacia e transparencia ás demandas sociais e económicas a través das diversas modalidades formativas.
O Decreto 88/1999, do 11 de marzo, polo que se regula a ordenación xeral das ensinanzas de educación de persoas adultas e os requisitos mínimos dos centros, establece no artigo 5 que a Consellería de Educación e Ordenación Universitaria adecuará as ensinanzas de formación profesional ás peculiaridades e características das persoas adultas.
Neste contexto, a necesidade de manter en todo momento actualizada a oferta educativa dos centros xustifica a súa revisión periódica, de xeito que as persoas adultas posúan unha oferta, de xeito parcial por módulos, consciente de que esta modalidade facilita a cualificación profesional diversificada e adaptada ás súas necesidades e ás do mercado laboral.
De acordo co Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, modificado polo Decreto 192/2008, tendo en conta o informe da Dirección Xeral de Formación Profesional e Ensinanzas Especiais e de conformidade coa proposta da Dirección Xeral de Ordenación e Innovación Educativa, esta consellería
DISPÓN:
Artigo 1º
Modificar parcialmente a autorización da oferta educativa publicada na Orde do 3 de xuño de 2008 pola que se actualiza a oferta modular polo réxime de persoas adultas, en modalidade presencial, de ciclos formativos en formación profesional en centros públicos da Comunidade Autónoma de Galicia para o curso 2008-2009, autorizando para o curso 2008-2009 a implantación dos módulos nos ciclos formativos e centros educativos relacionados no anexo I, que serán cofinanciados polo Fondo Social Europeo nun 80% para gastos de funcionamento e de profesorado.
Artigo 2º
Exixir, para pór en funcionamento estas ensinanzas, un mínimo de cinco solicitudes de matrícula admitidas por cada centro educativo e para cada un dos módulos formativos de grao medio e superior relacionados no anexo I. Un número menor de solicitudes precisa a autorización expresa da Dirección Xeral de Formación Profesional e Ensinanzas Especiais e, mentres que non se dispoña desta autorización, non se poderá formalizar matrícula ningunha. A condición do número mínimo de alumnos ou alumnas débeselles comunicar ás persoas interesadas no momento da súa preinscrición.
Artigo 3º
Non autorizar a implantación dos módulos nos ciclos formativos e centros educativos relacionados no anexo II.
Disposicións derradeiras
Primeira.-Autorízase a Dirección Xeral de Formación Profesional e Ensinanzas Especiais, a Dirección Xeral de Ordenación e Innovación Educativa, e a Secretaría Xeral para adoptar as medidas precisas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de outubro de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "22100D007P023.PDF"
Ver referencia pdf "22100D008P024.PDF"